DA Den Europæiske Unions Tidende C 153/9

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 153/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»PIADINA ROMAGNOLA«/»PIADA ROMAGNOLA«

EF-Nr.: IT-PGI-0005-01067 – 11.12.2012

BGB ( X ) BOB ( )

1. Betegnelse

»Piadina Romagnola«/»Piada Romagnola«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 2.4. Brød, wienerbrød, kager, kiks og andet bagværk samt konfekturevarer.

3.2. Beskrivelse af produktet med betegnelsen i punkt 1

Navnet »Piadina Romagnola«/»Piada Romagnola« henviser til det bageriprodukt, som fremkommer ved fremstilling og efterfølgende bagning på en flad plade af dej fremstillet af mel, fedtstof, salt og forskellige valgfri ingredienser.

Når det overgår til forbrug, har det en rund form og er elfenbenshvidt med tydelige ravfarvede markeringer af forskellig størrelse og nuance på begge sider. Det har en aromatisk smag og en særlig duft af nybagt brød.

De særlige fysiske kendetegn for »Piadina Romagnola«/»Piada Romagnola« er:

Form: Rund

Dimensioner:

— Diameter fra 15 cm til 25 cm, dog fra 23 cm til 30 cm for Rimini-varianten.

— Mellem 4 mm og 8 mm tyk, dog kun op til 3 mm tyk for Rimini-varianten.

Ydre udseende: Overfladen er ru og uregelmæssig med ravfarvede markeringer eller blærer af forskellig størrelse, som dannes under bagningen.

Organoleptiske kendetegn: Aromatisk smag og en særlig duft af nybagt brød.

3.3. Råvarer (kun for forarbejdede produkter)

Følgende ingredienser anvendes til at fremstille »Piadina Romagnola«/»Piada Romagnola«:

3.3.1. Obligatoriske ingredienser pr. 1 000 g mel af blød hvede

Mel af blød hvede.

Vand: Så meget som nødvendigt for at opnå en jævn dej.

Salt: 25 g eller mindre.

Fedtstof: Fedt og/eller olivenolie og/eller ekstra jomfruolie, op til 250 g.

3.3.2. Valgfri ingredienser pr. 1 000 g mel af blød hvede.

Hævemidler: Natriumhydrogencarbonat, dinatriumdiphosphat, majs- eller hvedestivelse, op til 20 g.

Det er forbudt at tilsætte konserveringsmidler, smagsstoffer og/eller andre tilsætningsstoffer.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Alle nedenstående etaper af produktionen skal finde sted i det afgrænsede geografiske område:

Fremstilling af dejen (blanding af ingredienser med vand, til der opnås en jævn dej)

Opdeling (dejen deles manuelt eller mekanisk i aflange eller runde kugler)

Udrulning (processen med at rulle de aflange eller runde kugler af dej fladt ud, så de bliver til »Piadina Romagnola«/»Piada Romagnola«, sker udelukkende enten mekanisk eller manuelt)

Bagning (bagningen omfatter varmebehandling af begge sider af dejen. Den runde dej kan vendes enten manuelt eller mekanisk)

Afkøling

3.6. Særlige regler vedrørende udskæring, rivning eller emballering osv.

Fremstilling og emballering skal finde sted som en løbende proces for at undgå en situation, hvor produktet mister sin konsistens efter afkøling. Hvis produktet forbliver i direkte kontakt med luften i længere tid end afkølingsperioden, forringes dets særlige organoleptiske kendetegn, og det bliver tørt og kedeligt.

»Piadina Romagnola«/»Piada Romagnola« sælges pakket ind i papir eller klæde med henblik på umiddelbar servering, eller i forseglede og lufttætte poser, hvis det skal spises senere.

Når produktet emballeres i forseglede og lufttætte poser med henblik på at blive spist på et senere tidspunkt, undgås det, at produktets organoleptiske egenskaber forringes, men også, at produktet udsættes for forureningskilder og navnlig for de skadelige virkninger af angreb fra skadedyr i melet (navnlig stort melmøl).

3.7. Specifikke mærkningsregler

Al emballage til »Piadina Romagnola«/»Piada Romagnola« BGB skal omfatte følgende elementer med bogstaver, som er tydelige, læsbare, uudslettelige og lette at tyde:

— EU's logo

— Navnet »Piadina Romagnola« eller »Piada Romagnola« efterfulgt af ordene »Indicazione Geografica Protetta« (»Beskyttet geografisk betegnelse«) eller det tilsvarende akronym »IGP« (»BGB«)

— Logoet

For at sikre den størst mulige klarhed for forbrugerne skal der for Rimini-varianten af »Piadina Romagnola«/»Piada Romagnola« tilføjes ordene »alla Riminese« (»a la Rimini«) på emballagen med bogstaver af samme type, som anvendes til navnet »Piadina Romagnola«/»Piada Romagnola«, og som er tydelige, læsbare, uudslettelige og lette at tyde.

Logoet er vist herunder:

De anvendte farver er brun 724 C og beige 728 C.

Hvis produktet kun fremstilles og sælges direkte, kan logoet og ordlyden ovenfor placeres ved siden af butikkens navneskilt. De bogstaver, som anvendes i ordene for den beskyttede geografiske betegnelse »Piadina Romagnola« eller »Piada Romagnola«, og de andre ord i dette dokument skal samles i samme visuelle område, være tydelige og letlæselige og må ikke kunne slettes, og de skal være tilstrækkeligt store til at skille sig ud fra den baggrund, de er trykt på, så de tydeligt kan skelnes fra al anden tekst og/eller grafik.

Etiketter kan også indeholde andre valgfri oplysninger til hjælp for forbrugeren og/eller ernæringsmæssige oplysninger samt virksomhedsnavne og varemærker, forudsat at disse elementer ikke indeholder anprisninger og ikke er vildledende for køberen. For produkter til internationale markeder kan udtrykket »beskyttet geografisk betegnelse« anføres på det relevante lands sprog.

4. Præcis afgrænsning af det geografiske område

Det område, hvor »Piadina Romagnola«/»Piada Romagnola« kan fremstilles og emballeres, er det historiske område Romagna — mere præcist hele området i provinserne Rimini, Forlì-Cesena og Ravenna og følgende kommuner i provinsen Bologna: Borgo Tossignano, Casalfiumanese, Castel del Rio, Castel Guelfo, Castel San Pietro, Dozza, Fontanelice, Imola og Mordano.

5. Tilknytning til det geografiske område

5.1. Det geografiske områdes egenart

Romagna er den østligste del af regionen Emilia-Romagna. Den strækker sig fra Adriaterhavskysten i øst til grænsen til Bologna i vest og fra grænsen til regionen Marche i syd til grænsen til provinsen Ferrara i nord. Den har et tempereret subkontinentalt klima, som varierer, alt efter højde og afstand fra kysten. Selv om klimaet i Romagna ikke adskiller sig voldsomt fra klimaet i resten af Norditalien, har det sine egne kendetegn på grund af den gradvise indsnævring af sletten.

Historisk bredte fremstillingen og forbruget af »Piadina Romagnola«/»Piada Romagnola« sig i Romagna som et alternativ til almindeligt brød, der kun var tilgængeligt i begrænsede mængder. Romagnas berømte digter Giovanni Pascoli definerede det som »Romagnas nationalbrød«.

Denne tradition og de særlige fremstillingsteknikker konsolideredes over flere hundrede år og dannede i 1970'erne grundlag for en håndværksmæssig produktion af »Piadina Romagnola«/»Piada Romagnola« i små lokaler (boder) med udsalg.

De vidt udbredte og synlige boder i Romagna, hvor der fremstilles og sælges »piadine« til at spise med det samme, er et karakteristisk kendetegn for området, som både lokalbefolkningen og turister kender. Fremstillingen af »Piadina Romagnola«/»Piada Romagnola«, der emballeres til at blive spist senere, er en videreudvikling af dette.

Ved fremstillingen af »Piadina Romagnola«/»Piada Romagnola« skal der tages hensyn til de teknikker, som er overleveret i Romagna, og som giver produktet sine særlige kendetegn. Ingredienserne skal blandes sammen i en præcis rækkefølge, dejen må ikke æltes for længe, og den skal have en konsistens, som gør, at den kan rulles ud. Produktet skal bages ved den rigtige temperatur i den angivne tid, idet dejen skal vendes på pladen, så produktet får de kendetegn, som er beskrevet i punkt 3.2.

Disse færdigheder er et resultat af lokale producenters viden og mangeårige erfaring, som giver »Piadina Romagnola«/»Piada Romagnola« dets særlige kendetegn. Disse kendetegn er ikke blevet ændret siden produktets opståen og har betydet, at det har kunnet bevare sit omdømme.

5.2. Produktets egenart

»Piadina Romagnola«/»Piada Romagnola« er Romagnas mest typiske specialitet. Det kan findes næsten alle steder i Romagnas gader og fremstilles af »piadinare« i deres let genkendelige, farverige boder, på restauranter og i specialbutikker og fødevareforretninger. »Piadina Romagnola«/»Piada Romagnola« er så berømt, at det er kendt uden for regionens grænser.

Produktet bages af en dej bestående af mel, vand, salt, fedtstof og visse valgfri ingredienser, der forarbejdes efter en gammel tradition. Det har en rund form og er elfenbenshvidt med særlige ravfarvede markeringer af forskellig størrelse og nuance på begge sider og har en aromatisk smag og en særlig duft af nybagt brød.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

»Piadina Romagnolas«/»Piada Romagnolas« omdømme hænger sammen med lokal historie og lokale traditioner og endda med talemåder og folketro.

Ordet »piada« blev officielt anvendt af Giovanni Pascoli som den italienske udgave af Romagnas dialektord »piè«. I et berømt kort digt lovpriste han »piadina«, en fødevare »næsten så gammel som mennesket selv«, som han definerede som »Romagnas nationalbrød« og knyttede dermed en uløselig forbindelse mellem »piadina« og Romagna.

Forskellige skriftlige værker, ofte monografier, dokumenterer »Piadina Romagnolas« kendetegn. De anerkender dets oprindelse gennem historiske kilder, illustrerer forskellene på de to typer »Piadina« og bidrager til dets berømmelse ved at komme med forslag til fremstillingen af det, og hvad det kan serveres med. I 1913 definerede Antonio Sass i en artikel i tidsskriftet »Il Plaustro«»Piadine« (flertal) som »Romagnas traditionelle, velsmagende fladbrød (schiacciate)«.

I Adelmo Masottis Vocabolario Romagnolo-Italiano, udgivet af forlaget Zanichelli i 1996, defineres piada som »et tyndt usyrnet focaccia-brød, der er typisk for Romagna, og som bages på en rødglødende bageplade«.

Der findes forskellige litterære citater, der skelner »Piadina Romagnola«/»Piada Romagnola« fra Rimini-varianten med hensyn til diameter og tykkelse. Som eksempel kan nævnes Graziano Pozzettos bøger »La Piadina Romagnola Tradizionale«, Panozzo Editore, Rimini, 2005, og »Cucina di Romagna«, Ed. Franco Muzzio, 2004, som skelner mellem de to varianter.

I 2004 blev opskriften på Piadina Romagnola for første gang offentliggjort på arabisk, fransk, engelsk, japansk, kinesisk, russisk, spansk og tysk.

Der ses ofte henvisninger til »Piadina Romagnola«/»Piada Romagnola« i gastronomiske tidsskrifter og guider.

I guiden Italia a tavola — Guida Gastronomica (s. 30, Touring Club Italiano, 1984) nævnes og beskrives »Piadina Romagnola«/»Piada Romagnola« i kapitlet om gårsdagens populære retter, som bliver populære i dag. I artiklen beskrives, hvilke ingredienser der bruges til at fremstille det, hvordan det spises, enten skåret i skiver eller fyldt og foldet sammen, samt den karakteristiske flade udgave.

I turistguiden Turismo gastronomico in Italia (s. 367-8, Touring Club Italiano, 2001), i afsnittet om regionen Emilia Romagna efter en kort præsentation af provinsen Rimini, nævnes »Piadina Romagnola«/»Piada Romagnola« fyldt med charcuteri og ost som provinsens mest populære ret.

Værket Romagna — viaggio attraverso le regioni italiane (s. 53, Finintenet S.p.A, 2002) indeholder et kapitel med titlen Rimini, il regno della Piadina, der beskriver »Piadina Romagnola«/»Piada Romagnola«, hvordan det fremstilles, og hvordan det nydes, nemlig fyldt med ost og charcuteri.

Selv nationale tv-stationer har dækket »Piadina Romagnola«/»Piada Romagnola«. Man husker f.eks. tv-programmet: »Terra e Sapori«, der blev sendt af Rai den 18. juli 2008 med titlen »Emilia Romagna: i segreti della Piadina«, og som beskrev ingredienser, opskrifter og fremstillingsmetoder for »Piadina Romagnola«/»Piada Romagnola«.

Og endelig er der længe blevet afholdt arrangementer og gastronomiske konkurrencer som præsentation af »Piadina Romagnola«/»Piada Romagnola« i Romagna.

Siden 1993 er arrangementet »Piadina d’Autore« blevet afholdt i byen Cervia (provinsen Ravenna). Der uddeles en pris til det bedste piadina fremstillet i de lokale boder.

Siden 1998 har Santarcagelo di Romagna holdt »Palio della Piadina«, et arrangement, som har til formål at holde traditionerne i forbindelse med dette autentiske produkt af Romagnas gastronomi i hævd.

En artikel, der blev offentliggjort den 6. juli 2009, beskrev uddelingen af prisen for det bedste piadina (»la miglior Piadina: assegnato il premio della ricetta romagnola per eccellenza«).

Der blev udsendt en pressemeddelelse i 2010-udgaven af »Premio Piadina Romagnola, miglior piadina 2010«.

Andre nylige arrangementer:

— »Lo Sposalizio della Piadina«, som begyndte i 2002 i Cesena med det formål at videreudvikle traditionen for »Piadina Romagnola«/»Piada Romagnola«.

— »Piadina Days« er en udstilling, som er blevet afholdt siden 2010 som led i Emilia-Romagnas vin- og madfestival. Udstillingen består af to dage med arrangementer, forestillinger, koncerter og piadina-smagninger i hele Romagna.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

Varespecifikationens fulde tekst findes på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller alternativt

ved at gå direkte til hjemmesiden for ministeriet for landbrug, fødevarer og skovbrug (www.politicheagricole.it) og klikke på »Qualità e sicurezza« (i øverste højre hjørne af skærmen) og så på »Disciplinari di Produzione all’esame dell’UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af Europa-Parlamentets og Rådets forordning (EU) nr. 1151/2012.

(3) Se fodnote 2.